b'\n_START_ARTICLE_\nMudi\n_START_SECTION_\nHistoria\n_START_PARAGRAPH_\nMudi on yksi kolmesta pienest\xc3\xa4 unkarilaisesta paimenkoirasta, sen l\xc3\xa4himpi\xc3\xa4 sukulaisia ovat unkarilaiset pumi ja puli. Mudin tyyppisi\xc3\xa4 koiria eli nykyisen Unkarin alueella ennen kuin unkarilaiset paimentolaisheimot asettuivat alueelle. Mudin sukulaisrotu kroatianpaimenkoira on kuvattu piirroksin ja kirjoituksin jo 1300-luvulla, ja koiratyyppi on ikivanha ja kehittynyt ilman suunnitelmallista jalostusta paimenten ty\xc3\xb6koirana vastaamaan k\xc3\xa4ytt\xc3\xb6tarkoitustaan. _NEWLINE_Mudi tunnistettiin omaksi, erilliseksi roduksi 1800-luvun loppupuolella. Ensimm\xc3\xa4inen rotum\xc3\xa4\xc3\xa4ritelm\xc3\xa4 mudille laadittiin 1936, Unkarin kennelliitto (MEOE) avasi rodulle oman rekisterin 1963. Sit\xc3\xa4 ennen mudit olivat rekister\xc3\xb6ity ensin pulin ja my\xc3\xb6hemmin pumin pystykorvaisina muunnoksina. vuonna 1966 FCI vahvisti mudin rotum\xc3\xa4\xc3\xa4ritelm\xc3\xa4n ja hyv\xc3\xa4ksyi mudin omaksi rodukseen. Nykyinen rotum\xc3\xa4\xc3\xa4ritelm\xc3\xa4 astui voimaan vuonna 2004, Suurimpia muutoksia olivat s\xc3\xa4k\xc3\xa4korkeuden tarkentaminen ja uusien v\xc3\xa4rien hyv\xc3\xa4ksyminen, jotta mudi saataisiin erottumaan kroatianpaimenkoirasta._NEWLINE_Rekister\xc3\xb6ityj\xc3\xa4 mudeja syntyy Unkarissa vuosittain muutama sata. Rotu on maailmanlaajuisesti pieni, ja Suomessa mudeja rekister\xc3\xb6id\xc3\xa4\xc3\xa4n noin 20\xe2\x80\x9340 vuosittain. Rotua kasvatetaan pienimuotoisesti my\xc3\xb6s Ranskassa, Belgiassa, Saksassa, Hollannissa, T\xc5\xa1ekiss\xc3\xa4, Ruotsissa, Norjassa ja Pohjois-Amerikassa.\n_START_SECTION_\nK\xc3\xa4ytt\xc3\xb6tarkoitus ja luonne\n_START_PARAGRAPH_\nKotimaassaan mudi toimii paitsi kaikenkarjan paimenena, my\xc3\xb6s pihakoirana rottakoirana ja mets\xc3\xa4styksess\xc3\xa4 apuna. Mudeja k\xc3\xa4ytet\xc3\xa4\xc3\xa4n viel\xc3\xa4kin esimerkiksi villisian mets\xc3\xa4st\xc3\xa4misess\xc3\xa4 sek\xc3\xa4 noutavana koirana. Mudilla ei kuitenkaan ole varsinaista riistavietti\xc3\xa4, se ei siis tarkoitushakuisesti etsi riistaa metsist\xc3\xa4 tai pelloilta._NEWLINE_Paimenkoira-alkuper\xc3\xa4 on antanut leimansa mudille. Mudi on hyvin yhteisty\xc3\xb6kykyinen, onhan se toiminut vuosisadat paimenen t\xc3\xa4rke\xc3\xa4n\xc3\xa4 apulaisena. Mudi on vilkas, mutta se osaa my\xc3\xb6s rauhoittua ja s\xc3\xa4\xc3\xa4st\xc3\xa4\xc3\xa4 itse\xc3\xa4\xc3\xa4n. Hermostuneet ja ylivilkkaat koirat eiv\xc3\xa4t ole kest\xc3\xa4neet ty\xc3\xb6skentely\xc3\xa4 p\xc3\xa4iv\xc3\xa4sta toiseen paimenena. Mudin tulee olla rohkea, sen tulee olla sinnik\xc3\xa4s ja m\xc3\xa4\xc3\xa4r\xc3\xa4tietoinen. Mudi on paimenkoiralle tyypillisesti miellytt\xc3\xa4misenhaluinen ja kiintyy perheeseens\xc3\xa4 voimakkaasti. _NEWLINE_Huonosti hallinnassa olevan mudin paimennusk\xc3\xa4ytt\xc3\xa4ytyminen voi tulla esiin esimerkiksi polkupy\xc3\xb6rien tai autojen jahtaamisena, ja siihen tulee kiinnitt\xc3\xa4\xc3\xa4 huomiota jo pentuna. Mudi sopii hyvin lenkkikaveriksi ja monipuoliseksi harrastukoiraksi. Mets\xc3\xa4retkill\xc3\xa4 se pysyy mukavasti omistajansa mukana ja maaseudulla se viihtyy hyvin omalla reviirill\xc3\xa4\xc3\xa4n._NEWLINE_Mudi on iloinen ja \xc3\xa4lyk\xc3\xa4s seuralainen, joka sopii aktiiviselle ihmiselle. Suomessa mudeja ei juurikaan k\xc3\xa4ytet\xc3\xa4 paimenkoirina, mutta vilkkaalle, eloisalle ja \xc3\xa4lykk\xc3\xa4\xc3\xa4lle rodulle sopivat erinomaisesti erilaiset harrastuslajit. Mudit ovat kilpailleet menestyksell\xc3\xa4 mm. agilityss\xc3\xa4, tokossa, mej\xc3\xa4ss\xc3\xa4 ja palveluskoiralajeissa.\n_START_SECTION_\nUlkon\xc3\xa4k\xc3\xb6\n_START_PARAGRAPH_\nMudi on ulkon\xc3\xa4\xc3\xb6lt\xc3\xa4\xc3\xa4n pystykorvainen, hieman korkeuttaan pidempi paimenkoira. Sen kiilt\xc3\xa4v\xc3\xa4 turkki on koiramaailmassa l\xc3\xa4hes ainutlaatuinen: p\xc3\xa4\xc3\xa4ss\xc3\xa4 ja raajoissa lyhyt ja tiivis, muualla rungossa kihartuva tai laineikas. Kampaaminen silloin t\xc3\xa4ll\xc3\xb6in riitt\xc3\xa4\xc3\xa4 pit\xc3\xa4m\xc3\xa4\xc3\xa4n koiran takuttomana. Karvaa ei leikata tai trimmata. Mudin turkki on likaa hylkiv\xc3\xa4, lasimainen ja kiilt\xc3\xa4v\xc3\xa4. Turkki on s\xc3\xa4\xc3\xa4nkest\xc3\xa4v\xc3\xa4, sill\xc3\xa4 siin\xc3\xa4 on pohjavillaa, mutta pohjavillan m\xc3\xa4\xc3\xa4r\xc3\xa4 on v\xc3\xa4h\xc3\xa4isempi kuin peitinkarvan m\xc3\xa4\xc3\xa4r\xc3\xa4. Karva hylkii luonnostaan siihen tarttuvia varpuja tai risuja, ja vaikka se onkin lyhytt\xc3\xa4 raajoissa ja p\xc3\xa4\xc3\xa4ss\xc3\xa4, se on tihe\xc3\xa4\xc3\xa4 ja tiivist\xc3\xa4, ja suojaa koiran ihoa. Mudin turkki pest\xc3\xa4\xc3\xa4n tarpeen mukaan, yleens\xc3\xa4 kerta tai muutama vuodessa riitt\xc3\xa4\xc3\xa4. _NEWLINE_Mudi on kokoonsa n\xc3\xa4hden hyvin suorituskykyinen ja voimakas. S\xc3\xa4k\xc3\xa4korkeus on 38\xe2\x80\x9347\xc2\xa0cm (ihannekorkeus urokset 43\xe2\x80\x9345\xc2\xa0cm, nartut 40\xe2\x80\x9342\xc2\xa0cm) ja paino 8\xe2\x80\x9325\xc2\xa0kg, ylisuuret urokset voivat olla yli 50\xc2\xa0cm korkeita. Koska kanta on hyvin heterogeeninen, my\xc3\xb6s kokovaihtelu on melko suurta niin Suomessa kuin Unkarissakin. Mudi rakenteeltaan melko kevyt ja elastinen, jolloin se on tehokas ty\xc3\xb6koira. Mudin liikunta on kevytt\xc3\xa4 ja energiaa s\xc3\xa4\xc3\xa4st\xc3\xa4v\xc3\xa4\xc3\xa4. Mudin ravi on tehokasta, ja laukassa koiran askel venyy pitk\xc3\xa4ksi. Mudi on normaalisti kulmautunut. Rakenne on liioittelematon ja terve.\n_START_SECTION_\nRotum\xc3\xa4\xc3\xa4ritelm\xc3\xa4\n_START_PARAGRAPH_\nUnkarin kennelliitto (MEOE) esitti vuonna 1965 FCI:lle mudin hyv\xc3\xa4ksymist\xc3\xa4 omaksi roduksi. Sit\xc3\xa4 ennen se on luettu pulin, ja my\xc3\xb6hemmin pumin muunnokseksi. Vuonna 1963 mudille perustettiin oma rekisteri ja siihen siirrettiin pumin ja pulin rekistereist\xc3\xa4 koiria, sek\xc3\xa4 otettiin mukaan my\xc3\xb6s rekister\xc3\xb6im\xc3\xa4tt\xc3\xb6mi\xc3\xa4 koiria rotuun otto tarkastuksen kautta. Vuonna 1966 voimaan tullut rotum\xc3\xa4\xc3\xa4ritelm\xc3\xa4 hyv\xc3\xa4ksyi v\xc3\xa4reiksi vain mustan, valkoisen ja musta-valkokirjavan v\xc3\xa4rin. Vuonna 2001 rotum\xc3\xa4\xc3\xa4ritelm\xc3\xa4\xc3\xa4 muutettiin ja hyv\xc3\xa4ksyttyjen v\xc3\xa4rien listalle lis\xc3\xa4ttiin tuhkanv\xc3\xa4rinen/sininen (unk. hamvas), ruskea (barna), kellanruskea (fak\xc3\xb3) sek\xc3\xa4 cifra (l. blue merle). Sallittujen v\xc3\xa4rien lis\xc3\xa4ksi rodussa esiintyy v\xc3\xa4rivirheit\xc3\xa4, kuten maskillista keltaista, erilaisia riistan- ja sudenkirjavia, brindlej\xc3\xa4, soopelinv\xc3\xa4risi\xc3\xa4, valkolaikullisia sek\xc3\xa4 merkkiv\xc3\xa4risi\xc3\xa4 koiria. Rotum\xc3\xa4\xc3\xa4ritelm\xc3\xa4uudistuksessa my\xc3\xb6s s\xc3\xa4k\xc3\xa4korkeutta tarkennettiin._NEWLINE_Mudilla on eloisat, kolmionmuotoiset korvat, joilla se viestii omistajansa kanssa. Mudin silm\xc3\xa4t ovat aina mahdollisimman tummat, hieman vinot, ja niiss\xc3\xa4 on avoin ja \xc3\xa4lyk\xc3\xa4s ilme. Pigmentti on sopusoinnussa koiran v\xc3\xa4rityksen kanssa \xe2\x80\x93 ruskealla mudilla on ruskea pigmentti, tuhkanv\xc3\xa4risell\xc3\xa4 grafiitinharmaa, ja muunv\xc3\xa4risill\xc3\xa4 musta. Mudilla on ilmeik\xc3\xa4s, hapsullinen h\xc3\xa4nt\xc3\xa4, jonka asennosta n\xc3\xa4kee koiran mielentilan. H\xc3\xa4nt\xc3\xa4 on levossa alhaalla, ja liikkeess\xc3\xa4 tai koiran ollessa tarkkaavainen se nousee kiepille sel\xc3\xa4n p\xc3\xa4\xc3\xa4lle. Joskus syntyy harvinaisia synnynn\xc3\xa4isi\xc3\xa4 t\xc3\xb6p\xc3\xb6h\xc3\xa4nti\xc3\xa4, joiden pituus voi vaihdella aivan muutaman nikaman mittaisesta h\xc3\xa4nn\xc3\xa4st\xc3\xa4 puolikas- tai \xc2\xbe-mittaiseen h\xc3\xa4nt\xc3\xa4\xc3\xa4n. Unkarissa mudien h\xc3\xa4nti\xc3\xa4 on perinteisesti my\xc3\xb6s typistetty, mutta Suomessa typist\xc3\xa4minen on ollut kielletty\xc3\xa4 jo useiden vuosien ajan.'